L-Ewwel Pitazz – Paragrafi 461-470 Din hi l-ewwel darba f'ħajti li għamilt irtir bħal dan. Qiegħda nifhem b'mod speċjali u ċar kull kelma li s-saċerdot jgħid, għax qabel diġa' kelli esperjenza ta' kollox ġewwa ruħi. Issa qiegħda nara li Ġesu' ma jħalli l-ebda ruħ li tħobbu bis-sinċerita' fid-dubju. Ġesu' jrid li r-ruħ li hi maqgħuda miegħu mill-qrib tkun mimlija paċi, minkejja t-tbatijiet u l-kalvarju. Issa nista' nifhem sewwa li l-ħaġa li tgħaqqad lil ruħna l-iktar mill-qrib ma' Alla hi ċ-ċaħda; jiġifieri li aħna ngħaqqdu r-rieda tagħna mar-rieda ta' Alla. Din hi l-ħaġa li tagħmel ir-ruħ tassew ħielsa, tgħin għall-ġabra mill-qiegħ tal-ispirtu, u tagħmel it-toqol kollu tal-ħajja ħafif, u l-mewt ħelwa. Ġesu' qalli li jekk kelli xi dubji dwar il-festa jew il-fondazzjoni tal-Kongregazzjoni – jew dwar xi ħaġa oħra li fuqha jiena tkellimt fil-profondita' ta' ruħek, jiena nwieġeb mill-ewwel bil-fomm ta' dan is-saċerdot. Waqt meditazzjoni fuq l-umilta', reġa' ġie dubju antik: li ruħ imsejkna bħal tiegħi ma setgħetx twettaq il-biċċa xogħol li l-Mulej kien qed jitlob (mingħandi). Fil-waqt meta kont qiegħda nanalizza dan id-dubju, is-saċerdot li kien qed imexxi l-irtir waqqaf il-fil tal-ħsieb tiegħu u beda jitkellem fuq dik il-ħaġa li jiena kelli dubji dwarha; jiġifieri li Alla fil-biċċa l-kbira jagħżel l-erwieħ l-iktar dgħajfa u sempliċi bħala għodda għall-ikbar xogħolijiet Tiegħu; li aħna nistgħu naraw li din hi verita' li ħadd ma jista' jiċħadha meta nħarsu lejn l-irġiel li Huwa għażel sabiex ikunu l-Appostli Tiegħu; jew ukoll, meta nħarsu lejn l-istorja tal-Knisja u naraw liema ħidmiet kbar ġew imwettqin minn erwieħ li kienu l-inqas kapaċi li jwettquhom; għax huwa b'dan il-mod li l-ħidmiet ta' Alla jiġu rivelati bħala tali, l-opri ta' Alla. Meta d-dubju tiegħi kien għeb għal kollox, is-saċerdot issokta bil-konferenza tiegħu fuq l-umilta'. Ġesu' kien bil-wieqfa fuq l-altar, bħalma kien jagħmel is-soltu waqt kull konferenza, u lili ma qalli xejn, imma bil-ħarsa ħanina Tiegħu nifed ir-ruħ imsejkna tiegħi hekk li ma kellha l-ebda skuża oħra. Ġesu'. Ħajja tiegħi, kemm qiegħda nifhem sewwa li Inti qiegħed tibdilni fik, fis-segretezza ta' ruħi fejn is-sensi ma jkunux jistgħu jagħrfu ħafna. O Salvatur tiegħi, aħbini kollni kemm jiena fil-profondita' ta' Qalbek u ħarisni bir-raġġi Tiegħek minn dak kollu li mhux Inti. Jiena qiegħda nitolbok, Ġesu', li ż-żewġ raġġi li ħarġu mill-Qalb l-iżjed ħanina Tiegħek jibqgħu dejjem isaħħuli ruħi. Il-Ħin tal-Qrar Il-konfessur tiegħi (Dun Sopocko) staqsieni jekk dak il-ħin Ġesu' kienx qiegħed hemm u jekk jiena stajtx narah. "Iva, hawn qiegħed, u nista' narah." Imbagħad huwa qalli nistaqsi lil Ġesu' dwar xi persuni. Ġesu' ma weġibnix; imma ħares lejh. Imma wara l-qrar, x'ħin kont qiegħda ngħid il-penitenza tiegħi. Ġesu' qalli dan il-kliem, Mur u farrġu għalija. Billi jiena ma fhimtx it-tifsira ta' dan il-kliem, minnufih tennejtlu dak li Ġesu' kien qalli nagħmel. Matul l-irtir kollu, kont f'għaqda ma' Ġesu' bla waqfien u dħalt f'relazzjoni spirtwali intima miegħu bil-qawwa kollha ta' qalbi. Il-jum tat-tiġdid tal-voti. Fil-bidu tal-Quddiesa , jiena rajt lil Ġesu' bħas-soltu. Huwa berikna u daħal fit-tabernaklu. Imbagħad jiena rajt lil Omm Alla liebsa l-abjad b'mantell blu, b'rasha mikxufa. Hija resqet lejja mill-altar, messitni b'idejha u għattietni bil-mantell tagħha, filwaqt li qaltli: Offri dawn il-voti għall-Polonja. Itlob għaliha. Dan seħħ fil-ħmistax ta' Awissu. F'dak l-istess jum filgħaxija, jiena ħassejt f'ruħi xenqa kbira għal Alla. Ma narahx f'dan il-waqt bl-għajnejn tal-ġisem bħalma rajt f'okkażjonijiet oħrajn, imma nintebaħ bil-preżenza Tiegħu u xorta waħda ma jirnexxilix nagħrfu sewwa bil-moħħ tiegħi. Dan jikkawżali xenqa kbira u turmenti li ma jitfissrux bil-kliem. Qiegħda mmut bix-xewqa li nippossedih, li negħreq fih għal dejjem. L-ispirtu tiegħi jiġri warajh b'saħħtu kollha; m'hemm xejn fid-dinja li jista' jfarraġni. O Mħabba Eterna, issa nista' nifhem f'liema stat ta' intimita' mill-qrib qalbi tinsab flimkien miegħek! Għax x'hemm iktar fis-sema jew fl-art li jista' jissodisfani ħliefek, O Alla tiegħi, li fik tintilef ruħi. Darba filgħaxija, filwaqt li miċ-ċella tiegħi ħarist 'il fuq lejn is-sema u rajt il-firxa tas-sema mifruxa bil-kwiekeb sbieħ u l-qamar, nar ta' mħabba li ma nistax infissru għall-Ħallieq tiegħi mlieli ruħi u ma flaħtx ix-xenqa għalih li telgħet ġewwa ruħi, jiena nżilt wiċċi fl-art u umiljajt ruħi fit-trab. Jiena gglorifikajtu għall-opri kollha Tiegħu, u meta qalbi ma felħitx iżjed dak li kien qed jiġri ġo fija, bdejt nibki ngħajjat. Imbagħad l-Anġlu Kustodju tiegħi messni u qalli dan il-kliem: "Il-Mulej qed jikkmandani ngħidilek tqum mill-art." Jien hekk għamilt minnufih, imma ma ħassejt l-ebda konsolazzjoni ġewwa ruħi. Ix-xenqa għal Alla kibret iżjed u iżjed ġewwa fija.
Djarju ta' Swor Fawstina – L-1 Pitazz (par.461-470)